燕巖行
作者：白玉蟾
朝代：宋

paragraphs: 有客來從天竺峯，渡溪恰趁一篙風。
秋風著力送行李，吹入燕巖松竹裏。
松竹淒淒天作秋，空來空去空中浮。
高巖萬丈聳空碧，仙翁騎鶴去無迹。
丹爐不火草芊芊，數間巖屋掩寒煙。
下有龍潭綠無底，瀑布懸崖千尺水。
夜來月影滿空山，石鍾一響生秋寒。
玉燕何年巖下舞，飛時化作滿天雨。
盡言此巖多仙靈，白鶴點破一山青。
煙霧罩山石常潤，莓苔滿地翠無盡。
我欲誅茅此煉丹，奪取人間千歲閑。
有箇高人陸巖主，抱琴對我彈中呂。
勸我他年歸去來，此巖莫被煙雲埋。